Dis die spyse van die lewe, die soet en die suur. Verloor kan jou so ontwrig en ontsenu dat jy nie weet hoe jy dit het nie. Daar is egter ’n wen in elke verloor as ’n mens reg en gelowig ingestel is. Verloor definieer nie wie ek is nie. Ek is groter as die verleentheid, hartseer en ontnugtering. Ek sal weer opstaan. Verloor dra ’n boodskap: Daar is nog werk wat gedoen moet word. Jy is nog nie klaar nie. Jy is nog nie bo nie. Nog nie.
Verloor slyp karakter. Dit bring ongewenste elemente in jou mondering na vore. Dit klik oor jou binneste. Dit wys op die dinge wat nog nie soos Jesus lyk en klink nie.